KIRJALLINEN KYSYMYS E-3255/01

esittäjä(t): Daniela Raschhofer (NI) komissiolle

(23. marraskuuta 2001)

Aihe: Rajaseutualueiden tukeminen ja niitä koskevien aloitteiden täytäntöönpano

Aluepolitiikasta vastaava komission jäsen Michel Barnier kertoi 9. lokakuuta 2001 puheenvuorossaan aluepolitiikka-, liikenne- ja matkailuvaliokunnassa rajaseutualueita koskevien ohjelmien täytäntöönpanosta. Hän totesi muun muassa, että komissio on jo hyväksynyt 112 ohjelmaa 114:sta tavoitteen 1 edistämiseksi. Lisäksi komission jäsen Barnier korosti Interreg-aloitteen onnistumista ja kertoi, että 103 luvan saaneista 156:sta alueesta on jättänyt hakemuksensa jo tänä vuonna. Barnier puhui myös LVRV:stä ja totesi, että liittymistä valmistelevan avun hajauttamista ei toteuteta vielä tänä vuonna, koska ehdokasvaltiot eivät ole vielä valmiita siihen.

Tähän puheenvuoroon viitaten pyydän komissiolta vastausta seuraaviin kysymyksiin:

1. Mistä yksittäisistä ohjelmista on kyse tavoitteen 1 edistämisessä? Minkä suuruiset määrärahat päätettiin myöntää ja mille ohjelmille ja alueille ne myönnettiin? (Pyydetään yksityiskohtaista selostusta.)

2. Kuinka moni tähän asti jätetyistä 103 Interreg-aloitteen hakemuksista on peräisin Itävallasta?

3. Mitkä Interreg-hakemukset on tähän mennessä hyväksytty ja paljonko unionin varoja on myönnetty yksittäisiin hankkeisiin? (Pyydetään yksityiskohtaista selostusta.)

4. Milloin komissio aikoo ryhtyä toteuttamaan LVRV:n hajauttamista ja millaisen avun komissio on tarkalleen ottaen myöntänyt KIE-maille LVRV:n hajauttamisen toteuttamiseksi?

Michel Barnier'n komission puolesta antama vastaus

(11. helmikuuta 2002)

1. Komissio lähettää suoraan arvoisalle parlamentin jäsenelle ja parlamentin sihteeristölle luettelon 113 ohjelmasta, joita on yhteisrahoitettu ohjelmakaudella 20002006 tavoitteen 1 mukaisesti, samoin kuin kyseessä olevista rahasummista.

2. Arvoisan parlamentin mainitsemat 156 tukikelpoista aluetta viittasivat innovatiivisiin toimiin eivätkä Interreg-yhteisöaloitteeseen.

Lähtökohtana on, että kaikkia Interreg-ohjelmia valmistelee useampi kuin yksi jäsenvaltio, vaikka yksi jäsenvaltio voikin toimittaa ohjelmaehdotuksen kaikkien mukana olevien jäsenvaltioiden puolesta. Kaikki hakemukset Itävaltaa koskevista Interreg-ohjelmista on toimitettu. Interreg III:n rajat ylittävän ohjelmalohkon osana on hyväksytty seuraavat ohjelmat:

>TAULUKON PAIKKA>

Interreg III:n valtioiden välisen ohjelmalohkon osana oli hyväksytty vuoden 2001 loppuun mennessä seuraavat Itävaltaa koskevat ohjelmat:

>TAULUKON PAIKKA>

Interreg III:n alueiden välistä yhteistyötä koskevan ohjelmalohkon mukaisesti Itävalta osallistuu yhdessä Saksan, Italian ja Kreikan kanssa East Zone -ohjelmaan, jota yhteisö tukee 60 miljoonalla eurolla.

3. Kattava luettelo Interreg-ohjelman osana hyväksytyistä ohjelmista sekä niihin liittyvät ohjelmakauden 20002006 talousarviot lähetetään suoraan arvoisalle parlamentin jäsenelle ja parlamentin sihteeristölle.

4. Hajauttamisen oikeudelliset puitteet esitetään Euroopan unionin jäsenyyttä hakeneille valtioille osana liittymistä edeltävää strategiaa annettavan tuen yhteensovittamisesta ja asetuksen (ETY) N:o 3906/89 muuttamisesta 21. kesäkuuta 1999 annetun neuvoston asetuksen (EY) N:o 1266/1999(1) 12 artiklassa. Liittymistä edeltävän rakennepolitiikan välineen (ISPA) resurssien, rakenteiden ja järjestelmien, joiden avulla varmistetaan yhteisön tuen hallinnointi ja tehokas sisäinen valvonta, hajauttamiselle on tiettyjä ennakkovaatimuksia. Niihin sisältyvät itsenäinen tilintarkastustoiminta sekä tehokkaat kirjanpito- ja rahoitusselvitysjärjestelmät, jotka vastaavat kansainvälisiä tilintarkastusnormeja. On myös varmistettava, että keskushallinto valvoo täytäntöönpanevien yksiköiden varainhoitoa. Tarkoituksena on, että hankkeiden ennakkohyväksynnän sijasta ne tarkastetaan jälkikäteen. Ennakkohyväksynnän hajauttaminen edellyttää komission päätöstä, joka perustuu yksityiskohtaiseen maakohtaiseen selvitykseen hankkeiden hallintokapasiteetista ja varainhoidon valvontamenettelyistä tarjouspyyntöjen, tarjousten tarkastelun ja arvioinnin, sopimusten tekemisen sekä julkisia hankintoja koskevien direktiivien täytäntöönpanon osalta.

Hajauttaminen ei ole ehkä mahdollista samaan aikaan kaikissa kymmenessä ehdokasmaassa, jotka saavat tukea ISPA:sta. Komissio on kannustanut ISPA:n tekniseen apuun suunnattujen varojen käyttöä hallinto- ja valvontatoimintojen uudistamista varten hajauttamista valmisteltaessa. Teknisen avun hankkeita on käynnissä monissa ehdokasmaissa, ja tavoitteena on saada vuoden 2002 kuluessa aikaan laajennettu täytäntöönpanojärjestelmä useissa maissa ja useilla aloilla. (Eri aloilla, kuten liikenne ja ympäristö, saavutetusta edistyksestä riippuen on mahdollista, että ennakkohyväksynnästä luopumista ei sallita samaan aikaan molemmilla aloilla.)

Tämän vuoksi ehdokasvaltiot voivat myös joissain tapauksissa tukeutua tekniseen apuun, jota myönnetään Phare- ja Sigma -ohjelmien osana.

(1) EYVL L 161, 26.6.1999.